Erwerdige grote myt begherynghe alles guden tovoren. Her Otto, leve frundt, besunderghe gude ghunre. Juwer erwerdicheit genoghe tho wetene, dat wy juwen breff, an uns gesandt, wol ontfanghen unde vornomen hebben, de gescreven was uppe Razeborch des manendages na palmen etc. Hiirupp wete juwe ersamheit, wes ghii offte juwe bure hiir van Razeborch offte ut juweme gebeyde senden, dat sall hiir geveyliget wesen aff unde tho vor uns unde vor de unsen, in der stadt unde buten der stadt. Item alz juwe erwerdicheit uns schrivet, wo ghii gherne zeghen, offte wii dat enden konden, dat wii enen edder twee ut unseme rade in Razeborghes scheren sanden etc., des wete juwe erwerdicheit, dat wii tho disser tiidt dat nycht by konen brynghen, enen edder twe ut unseme rade tho juw tho sendende. Is dat id juwer erwerdicheit bequeme were, dat ghii hiir sulven wyllen komen umme sunderlynge werve willen, de gy myt uns tho sprekende hebben, der ghii uns nycht schryven konen, alz juwe erwerdicheit uns vorscreven hefft, soe soelen ghii unde de juwen vor uns unde de unsen velich wesen af unde tho. Diit beghere wii eyn gudlik schryfftlich antworde von juwer erwerdicheit uns mit den irsten tho benalende. De wii deme leven Gode allmechtich bevelen tho langhen saligen tiiden. Screven under unseme secreete anno etc. xxvij, des irsten vrydages na der hilgen hoeghtiidt paeschen etc. Borghermestere unde radmanne tho Revale. Adress: Deme ersamen, gestrenghen ryttere, hern Otten Pogghevytzsen, hovedmanne uppe Razeborch, myt werdicheide dandum.